**Convocatòria de premsa, dissabte 9 de gener a les 9:10 h**

**Vacunació contra la covid a la residència municipal Penedès del Prat**

**Les dosis s’aplicaran demà dissabte 9 de gener a les 09:30 hores (l’accés dels mitjans serà a les 09:10h) tant entre les persones grans residents com entre el personal del centre.**

Demà, dissabte 9 de gener a les 09:30 hores, es durà a terme la vacunació contra la covid a la residència municipal Penedès de la ciutat.

Les dosis de la vacuna s’aplicaran tant a la trentena de persones grans residents com als seus treballadors i treballadores. La vacunació anirà a càrrec del Departament de Salut de la Generalitat de Catalunya, que comptarà amb el suport del personal de la residència municipal i de l’Ajuntament del Prat per al seu correcte desenvolupament.

El dispositiu de demà a la residència municipal Penedès s’emmarca en la primera fase de la vacunació contra la covid al Prat de Llobregat, amb què durant les properes setmanes s’aplicarà als següents grups de població: residents i personal sanitari i sociosanitari en residències de persones grans i amb discapacitat, personal sanitari de primera línia, altres membres del personal sanitari i sociosanitari i persones amb discapacitat que requereixen intenses mesures de suport per desenvolupar la seva vida. Aquesta primera fase va començar dilluns passat a la residència i centre de dia [El Tamariu](https://www.elprat.cat/persones/residencia-i-centre-de-dia-el-tamariu) per a persones amb discapacitat intel·lectual.

A la residència municipal Penedès, la incidència de la covid ha estat molt baixa des de l’inici de la pandèmia. Únicament, es van registrar alguns casos positius a principis del passat mes d’octubre i, després d’aplicar immeditament els protocols de seguretat, el centre va quedar novament lliure de covid.

**Els mitjans interessats en prendre imatges i declaracions del procés de vacunació a la residència municipal Penedès han d’emplenar el document de responsabilitat adjunt en aquesta convocatòria i portar-lo imprès per lliurar-lo en el moment d’accedir al centre.**

|  |  |
| --- | --- |
| **CONVOCATÒRIA ALS MITJANS DE COMUNICACIÓ** | |
| **ACTE:** | Vacunació contra la covid a la residència municipal Penedès |
| **DIA:** | Dissabte, 9 de gener |
| **HORA:** | 09:30 h (els mitjans han d’acudir a les 09:10h per tal d’accedir amb totes les mesures de seguretat) |
|  |  |
| **LLOC:** | Residència municipal Penedès (Carrer del Penedès, 87). |
|  |  |
|  |  |